Aremark
Store norske leksikon,Geografi,Norges geografi,Viken,Aremark
Aremark er en kommune i Viken fylke som omfatter Haldenvassdraget nordøst for Halden med skogstrekningene på begge sider. Kommunen grenser i øst til Sverige.
Aremark ble opprettet da det lokale selvstyret ble innført i 1837. Kommunen fikk sine nåværende grenser i 1903 etter at Øymark, som utgjorde nordre del av den daværende kommunen, ble utskilt. Foruten til Sverige i øst grenser Aremark til Halden i sørvest, Rakkestad i nordvest og Marker i nord. Natur Aremark er en utpreget skogsbygd, og nesten 80 prosent av kommunens areal er skog. Berggrunnen består hovedsakelig av grunnfjellsgneis med strøkretning omtrent nord–sør. Dette har vært bestemmende for landformene, som er preget av nord–sørgående smådaler. Høyest når grunnfjellet i sørøst der Høgestang med 275 meter over havet er kommunens høyeste punkt. Områder med løsavsetninger og dermed jordbruk av betydning finner en først og fremst rundt Aremarksjøen.Nesten hele kommunen har avløp til Haldenvassdraget som danner to større sjøer i kommunen, Aremarksjøen og Aspern. I tillegg stikker en tredje sjø i samme vassdrag, Øymarksjøen (Bøensfjorden), så vidt inn i kommunen i nord. Lengst i nordøst, på grensen til Marker, stikker Store Le (svensk Stora Le) inn i Aremark. Dette er en sjø som hovedsakelig ligger på svensk side av grensen, og som har avløp til Vänern og dermed til Göta älv. Bosetningen Bosetningen er for en vesentlig del konsentrert til områdene langs Haldenvassdraget, særlig i de nordlige deler av kommunen med administrasjonssenteret Fossby som ligger lengst sør på østsiden av Aremarksjøen. Over halvparten av kommunens samlede befolkning er bosatt i Fossbyområdet på østsiden av Aremarksjøen med Tordivelen, avløpet fra Aremarksjøen (2020). Fossby ble frem til 2016 klassifisert som tettsted. Senere har Aremark, sammen med Rømskog, som nå er en del av Aurskog-Høland kommune, vært de eneste kommunene i tidligere Østfold fylke uten tettsteder.Redusert sysselsetting i jord- og skogbruket bidro til Aremarks relativt klare nedgang i folketallet frem til 1960-tallet. Kommunen hadde 1353 innbyggere i 1970, mot 1724 i 1950 og over 2100 i 1860-årene. Fra 1970 hadde folketallet først vekst, deretter en relativt stabil periode frem til årtusenskiftet. Siden har folketallet stort sett hatt nedgang. I tiårsperioden 2012–2022 var denne gjennomsnittlig 0,8 prosent årlig, mot en vekst på 0,9 prosent årlig i tidligere Østfold fylke (med unntak av Rømskog) i samme periode. Næringsliv Jordbruk og skogbruk er hovednæringer. Produksjon av korn er dominerende driftsform, og kornarealet utgjør 65 prosent av kommunens samlede jordbruksareal (2019). Det holdes også noe husdyr, særlig storfe og høns. Skogen har stor betydning, og avvirkningen i Aremark utgjorde 67 100 kubikkmeter i 2019.Industrien er beskjeden og omfattet i 2019 seks prosent av kommunens arbeidsplasser, tolv prosent inkludert bygge- og anleggsvirksomhet og kraft- og vannforsyning/renovasjon. Den klart viktigste industribransjen er produksjon av gummi-, plast- og mineralske produkter.Den utbygde vannkraften i Aremark begrenser seg til Strømsfoss kraftverk, som utnytter det 2,5 meter høye fallet mellom Øymarksjøen og Aremarksjøen i Haldenvassdraget. Midlere årsproduksjon er på 2,5 gigawattimer (GWh) per 2019.En stor del av de bosatte yrkestakerne i Aremark har arbeid utenfor kommunen. I 2019 gjaldt dette 66 prosent av de bosatte yrkestakerne, hvorav 38 prosent i Halden, i alt ni prosent både i de tre nabokommunene Indre Østfold/Marker/Rakkestad og i Sarpsborg/Fredrikstad, samt tre prosent i Oslo. Samferdsel Fylkesvei 21 («Villmarksveien») går langs Haldenvassdraget nordover til Ørje og sørvestover til Halden. Ellers fylkesveiforbindelser med Rakkestad (fylkesvei 124) og Nössemark ved Stora Le i Sverige (fylkesvei 106).M/S Brekke tilbyr kanalcruise for turister i Haldenvassdraget. Det foregår ikke lenger fløting av tømmer i vassdraget, men slusene er i drift. Av slusene ligger én, Strømsfoss (2,5 meter løftehøyde), i Aremark. Administrativ inndeling og offentlige institusjoner Aremark hører til Øst politidistrikt, Søndre Østfold tingrett og Eidsivating lagmannsrett.Aremark kommune tilsvarer soknet Aremark i Østre Borgesyssel prosti (Borg bispedømme) i Den norske kirke.Kommunen er med i regionrådet Søndre Viken regionråd sammen med Fredrikstad, Halden, Hvaler og Sarpsborg.Mot slutten av 1800-tallet hørte Aremark til Idd og Marker fogderi i Smaalenenes amt. For statistiske formål er Aremark kommune (per 2016) inndelt i ett delområde med til sammen seks grunnkretser: Bergstrøm, Ara-Le, Fossby, Bjørkebekk, Kvisler og Holt. Historikk og kultur Ved gården Fange på østsiden av Aremarksjøen ligger en grav fra slutten av steinalderen (hellekiste) som er 3500–4000 år gammel. I skogtraktene mellom Haldenvassdraget og svenskegrensen er det flere bevarte husmannsplasser; Bøensæter er restaurert og gjort til et gårds- og landskapsmuseum med blant annet en gammel skolestue. Strømsfoss har sluser, møllemuseum og brygge for M/S Brekke. Arebekken bygdetun ligger også i Aremark.Ved Aremark kirke står en bauta over teologen, forfatteren og forkynneren professor Ole Kristian Hallesby (1879–1961) som var fra gården Søndre Hallesby i Aremark. Navn og kommunevåpen Kommunevåpenet (godkjent i 1986) viser to blå elger i skrå rekke mot sølv bakgrunn, og viser til at Aremark er en utpreget skogskommune med en betydelig bestand av elg.Navnet Aremark kommer av norrønt Aramǫrk, av ari, ‘ørn’, tidligere navn på Aremarksjøen, og mǫrk, ‘mark, skog’. Les mer i Store norske leksikon Viken Norges geografi Eksterne lenker Aremark kommunes nettsider Statistisk sentralbyrå: Kommunefakta Aremark Litteratur Hannås, Olav (1937): Aremark og Øymark herredsstyrer gjennem 100 år  Jacobsen, Frank Kiel (1992): Lokalhistorisk veiviser for Halden og Aremark  Prang, Roger, red. med flere (2004): Aremark : bygd i grenseland